‘Dis nie ŉ sonde vir swart mense om meer geld te verdien nie’ – MotsoenengHlaudi Motsoeneng Foto: news.iafrica.com Hlaudi Motsoeneng, bedryfshoof van die SAUK, het oor sy salarisverhoging van nagenoeg R1 miljoen gesê die idee dat daar onreëlmatighede is wanneer swart mense meer geld verdien, moet uit die weg geruim word. “Dit is nie ŉ sonde vir ŉ swart mens om meer geld te verdien nie, mense… wanneer jy hard werk by die SAUK word jy beloon,” het hy aan verslaggewers in Johannesburg gesê tydens ŉ konferensie oor die uitsaaier se 2014/2015 finansiële verslag. Hy het gesê personeel word volgens SAUK-beleid betaal. “Indien iemand goed presteer, en ŉ inkomste van R1 miljard verseker, waarom sal ons nie daardie persoon beloon nie? Die betalings sou ŉ groot kommer gewees het as dit nie ooreenkomstig ons beleid oor voordele en salarisverhogings gedoen is nie.” Die finansiële verslag dui aan die uitsaaier het ŉ verlies van R401 miljoen gely, terwyl Motsoeneng se jaarlikse pakket na R3.78 miljoen per jaar verhoog het. Sy vergoeding vir 2014/15 sluit ŉ bonus van R279 000 in en is ŉ verhoging van nagenoeg R1 miljoen op dit wat hy vroeër verdien het. Motsoeneng het gesê SAUK-werknemers kom eerste voor enigiets anders, en daar is personeel by die SAUK wat meer as hy verdien. “Werknemers kom eerste, so lank as wat hulle waarde toevoeg. Maar daar is ook regulasies wat vergoeding betref. Van my kollegas verdien meer as ek,” het hy gesê en gewys na die uitvoerende hoof Frans Matlala en hoof finansiële beampte James Aguma. Die Openbare Beskermer het verlede jaar bevind Motsoeneng het binne een jaar drie salarisverhogings ontvang terwyl hy in die amp waargeneem het en gesê dit is ŉ oortreding van die SAUK se personeelregulasies en kom neer op onbehoorlike gedrag en wanadministrasie. Pieter Mulder, leier van die VF Plus, het gesê Motsoeneng se salaris het met 31% gestyg van R2,872 miljoen tot R3,784 miljoen. “Dit terwyl mense soos polisiemanne en verpleegsters in dieselfde tyd met ŉ salarisverhoging van 7% tevrede moes wees,” het hy gesê. “Teen die agtergrond van Suid-Afrika se ekonomiese klimaat is daar reeds groot druk op die private sektor om die voorbeeld te stel wat salarisse en verhogings aan uitvoerende amptenare aanbetref. Die voorbeeld wat die staatsuitsaaier nou stel met Motsoeneng se verhoging, dryf lynreg hierteen in.” Mulder het bygevoeg met die moontlikheid dat Motsoeneng dalk uit sy pos verwyder kan word, was hierdie dalk ŉ poging tot vinnige selfverryking. “Die SAUK-raad sal in die parlementêre portefeuljekomitee oor kommunikasie moet verduidelik wat die motivering vir die verhoging en bonus was, en wie dit goedgekeur het.”